Ramil Şeydayev

**Ramil Şeydayev** () — "Qarabağ" futbol klubunda və Azərbaycan milli futbol komandasında hücumçu mövqeyində çıxış edən futbolçu.

## Klub karyerası
### Zenit
Ramil "Zenit" futbol akademiyasının yetirməsidir. İlk məşqçisi Yuri Aleksandrov olub. 2013-cü ilin may ayında "Zenit" ilə 3 illik peşəkar müqavilə imzalayıb. 26 oktyabr 2014-cü ildə "Zenit" ilə "Mordoviya" komandaları arasında oynanılan görüşün 80-ci dəqiqəsində meydana çıxaraq əsas heyətdə debüt etmiş olub. Əsas komandadan savayı Ramil klubun ikinci komandasının heyətində də çıxış edib. 2014–15 Milli Futbol liqa birinciliyində 16 qol vuraraq komandasının ikinci ən məhsuldar futbolçusu olub.

### Rubin
7 avqust 2015-ci ildə Kazanın "Rubin" komandasına icarəyə verilib.

5 iyul 2016-cı ildə "Zenit" ilə olan müqaviləsinin müddəti başa çatıb. 

### Trabzonspor
Azad agent statusunda olan futbolçu 12 iyul 2016-cı ildə Türkiyənin "Trabzonspor" klubuna transfer olunub. Onunla 4 illik müqavilə imzalanıb.

### Jilina və Qarabağda icarə
Müqavilə ilə "Trabzonspor"a məxsus olan Şeydayev 11 fevral 2016-cı ildə Slovakiyanın "Jilina" komandasına icarəyə verilib. O, daha sonra 2017-ci ilin avqustunda Qarabağ FK-na icarəyə verilib.

Qarabağla ilk oyununu 17 sentyabr 2017-ci ildə Kəpəzlə maçda keçirib.

31 oktyabr 2017 ildə Atletiko Madrid — Qarabağ (1:1) oyununda Çempionlar Liqasında debüt edib.

### Krılya Sovetov
2018-ci ilin avqust ayında, Rusiyanın "Krılya Sovetov" klubuna transfer olunub. Burada 18 oyuna 4 qol vurub.

### Dinamo Moskva
2019-cu ilin iyul ayında Rusiyanın "Dinamo" Moskva klubuna transfer olunub. Burada 9 oyuna 1 qol ötürməsi ilə yadda qalıb.

### Sabah
2020-ci ilin fevral ayında Azərbaycanın "Sabah" klubuna transfer olunub. 

### Qarabağ
2021-ci ilin yayında Ağdamın "Qarabağ" klubuna keçib. R.Şeydayev "Qarabağ" heyətində bu müddətdə 2 dəfə Azərbaycan çempionu, 1 dəfə isə Azərbaycan kubokunun qalibi olub. Bundan başqa Azərbaycan Premyer Liqasında 2022-2023-cü il mövsümündə 22 qol vuraraq mövsümün bombardiri olub.

### Kocaelispor
2023-cü ilin yayında Qarabağ ilə müqaviləsi bitən Şeydayev müqaviləsini uzatmayaraq Taylandın Buriram Yunayted klubuna keçsə də, bu klubun heyətində möhkəmlənə bilmədiyi üçün 2024-cü ilin əvvəlində Türkiyənin birinci divizionundakı Kocaelispor klubu ilə 1,5 illik müqavilə imzalayıb. Şeydayevin klubda mövsümün sonuna qədər 250 min avro, yeni mövsüm üçün isə 450 min avro qazanc götürəcəyi bildirilib. 

### Neftçi
2024-cü ilin iyul ayında Şeydayev Kocaelispor ilə müqaviləsini qarşılıqlı razılaşma şəklində pozduqdan sonra Azərbaycan Premyer Liqasının Neftçi klubu ilə 3 illik müqavilə imzalayıb. "Neftçi" ilə 2027-ci ilin yayına qədər müqaviləsi olan R.Şeydayev zəif göstəricilərinə görə klubla olan müqaviləsinə xitam verilməsi təklif olunsa da, R.Şeydayev bundan imtina edib. Bu səbəbdən 2025-26 mövsümünün əvvəlində "Neftçi"də əsas komandadan kənarlaşdırılaraq əvəzedici heyətə göndərilib.

### Qarabağ
18 sentyabr 2025-ci ildə "Qarabağ" Şeydayev ilə müqavilə imzaladığını açıqlayıb.

## Milli karyerası

### Rusiya
Ramil 2012-ci ildə 17 yaşlılardan ibarət Rusiya milli komandasının heyətində ilk rəsmi görüşə çıxıb. 2013-cü ildə Slovakiyada keçirilən 17 yaşa qədər yeniyetmələr arasında Avropa çempionatı zamanı Ramil Rusiya komandasının heyətinə cəza səbəbindən sonradan qoşulub. Ramilin də iştirak etdiyi final oyununda Rusiya millisi İtaliya komandasına oyunsonrası 11 metrlik cərimə zərbələri seriyasında qalib gələrək Avropa çempionu tituluna sahib olub.

Daha sonra o, 2015-ci ildə 19 yaşlılardan ibarət Rusiya milli komandasının heyətində 19 yaşadək futbolçulardan ibarət Avropa çempionatında iştirak edib. Bu yarışda Rusiya ikinci yeri tutub və beş görüşdə iki qol vuran Ramil turnirin ən yaxşı oyunçularından ibarət rəmzi komandasının heyətinə seçilib.

### Azərbaycan
2016-cı ilin yay aylarında Dünya Çempionatının seçmə mərhələsinin başlamağına qısa müddət qalmış AFFA tərəfindən Ramilə müraciət ünvanlanır və Şeydayev bir neçə dəfə cəhddən sonra Azərbaycan millisində oynamağı qəbul edir. Razılıq əldə olunandan sonra FİFA-ya müraciət olunur və ali futbol qurumu Ramilin Azərbaycan millisində oynamasına icazə verir. Sankt-Peterbuqrun "Zenit-2" komandasında Ramil Şeydayevin baş məşqçisi olmuş Vladislav Radimov iddia edib ki, Ramil Şeydayev pul qarşılığında Rusiyadan imtina edərək Azərbaycan millisində oynamağa razılıq verib. Onun iddiasına görə bunun üçün Ramil Şeydayevə 500 min dollardan bir milyona qədər pul verilib.

2018-ci ildə Rusiyada keçiriləcək Dünya Çempionatının seçmə mərhələsinin ilk oyununda səfərdə San-Marino millisi ilə oyuna 88-ci dəqiqədə daxil olan Şeydayev Azərbaycan millisində debüt etmişdir. Qrupun II turunda Bakı Olimpiya Stadionuda Norveç seçməsi ilə keçirilən oyuna 80-ci dəqiqədə daxil olaraq 13 dəqiqə meydanda olmuşdur. Norveç ilə oyundan 3 gün sonra Çexiya ilə Ostrava şəhərində keçirilən oyunda start heyətdən mübarizəyə qoşuldu. Ramil Şeydayev AVRO-2020 Seçmə mərhələsində Xorvatiya ilə səfər oyununda komandamızın yeganə qolunun müəllifi oldu. Şeydayev AVRO-2020 Seçmə mərhələsində komandamızın üçüncü oyununda Slovakiyanın qapısına vurulan yeganə qolun müəllifidir.

## Uğurları

### Klub
; Zenit Sankt-Peterburq
;Rusiya çempionu (1): 2014–15
; Jilina
;Slovakiya çempionu (1): 2016–17
; Qarabağ
;Azərbaycan çempionu (3): 2017–2018, 2021–2022, 2022–2023
;Azərbaycan Kuboku (1): 2021–2022

### Milli komanda
; Rusiya (17 yaşlılar)
* 17 yaşadək yeniyetmələr arasında Avropa çempionatı (1): 2013

## Şəxsi həyatı
Ramil Şeydayev Rusiyanın Sankt-Peterburq şəhərində dünyaya gəlib. Atası milliyətcə azərbaycanlı, anası isə rusdur. R. Şeydayev həm Rusiya, həm də Azərbaycan vətəndaşlığına malikdir.

## İstinadlar

## Xarici keçidlər

* Soccerbase.com Ramil Şeydayev
* Fifa.com Ramil Şeydayev 
* RFS.com Ramil Şeydayev